**A Szervezeti és Működési Szabályzat 4. számú melléklete**

**Felvételi szabályzat**

**I.     Jogszabályi háttér:**

    A Nemzeti Köznevelésről szóló 2011. évi CXC törvény

    20/2012. évi (VIII. 31.) EMMI rendelet XI. fejezete

    Az emberi erőforrás miniszter ……………………. EMMI rendelet a …………………-es tanév rendjéről

**II. A Zrínyi Ilona Gimnázium és Kollégium a következő módon szervezi meg a felvételi eljárását:**

1) Valamennyi jelentkezőnek meg kell írnia a központi matematikai illetve anyanyelvi kompetencia alapú felvételit.

2)  Az ún. hozott pontoknál az általános iskolában tanult alábbi tárgyakat vesszük figyelembe a 7. osztályos év végi és a 8. osztályos félévi osztályzatok alapján:

magyar nyelv és irodalom, történelem, matematika, egy  idegen nyelv, természettudományos tantárgyak: fizika, kémia, biológia, természetismeret.

3) A négy évfolyamos angol, francia, spanyol nyelvi osztályban (kód: 003, 004, 005), valamint az öt éves angol és német nyelvi előkészítő osztályban (kód: 006, 007) szóbelit nem tartunk. A felvételi pontok számításánál 50% a kompetencia alapú felvételi, 50% a hozott pontok aránya.

4) Haladó angol (001), haladó német (002) csoportjainkban a célnyelvből van szóbeli felvételi vizsga.

Ennek szóbeli tematikáját a kiadott követelményrendszer tartalmazza.

Ezekben az osztályokban a pontszámítás aránya:

Hozott pontok: 30%

Kompetenciaalapú írásbeli (matematikai és anyanyelvi kompetencia): 50%

Szóbeli: 20%

5) Arany János Tehetséggondozó Program (AJTP):

A programba való jelentkezés és a felvétel feltételeit, annak módját az EMMI által meghirdetett pályázat tartalmazza.

**III. Sajátos nevelési igényű tanulók:**

       Az esélyegyenlőség valamint az egyenlő bánásmód követelményének eleget téve a sajátos nevelésű igényű tanulókat a felvételi vizsgán is megilletik a köznevelési törvényben felsorolt kedvezmények (számítógép használata, többletidő, nagyított feladatlap stb.).

A kedvezményekre való jogosultságot a tanulási képességet vizsgáló szakértői és rehabilitációs bizottság, illetve a nevelési tanácsadó által kiadott **érvényes** szakvéleménnyel kérjük igazolni. A dokumentumokat a jelentkezési lappal együtt kell beküldeni.

Az Oktatási Hivatal által kiküldött KIFIR tájékoztató szerint (iktatószám:   
KF/2922-1/2015.) a sajátos nevelési igényű tanuló, illetve a beilleszkedési, tanulási, magatartási nehézségekkel küzdő tanuló esetében szakértői vélemény alapján kizárólag a központi írásbeli vizsga letételének körülményeire vonatkoztatva hozható határozat (időhosszabbítás, segédeszköz használata). Tehát az írásbeli vizsgát szervező intézmény igazgatója nem mentheti fel a vizsgázót a magyar nyelv, vagy a matematika feladatlap megírása alól.

Ugyanakkor ebben a levélben foglaltak alapján az értékeléskor az értékelési rendszer egy részlete alóli felmentés biztosítható. Ennek megfelelően mindenkinek meg kell írnia mind a matematika, mind a magyar nyelvi központi felvételit, de az értékeléskor a szakértői véleményben megfogalmazottaknak megfelelően a tanuló számára a legkedvezőbb pontszámítás alapján járunk el. A szakértői véleményben mentesített tantárgy pontszámát csak akkor számítjuk be, ha az magasabb, mint a másik felvételi tárgy pontszáma. Pl.: A diszkalkuliás tanuló matematika írásbelijének eredményét csak akkor vesszük figyelembe, ha az magasabb pontszámot jelent, mint a magyar nyelv eredményének megkettőzése.

**IV.** A gimnázium eleget tesz a közérdekű hozzáférés követelményének, azaz a felvételi tájékoztatót közzé tesszük az iskola honlapján, szülői fórumot szervezünk, s október 31-ig megjelentetjük a közoktatás információs rendszerében is.

**V.** A gimnázium felvételi szabályzatát, az indítandó osztályok listáját, keretszámokat a tantestület  minden évben a nyitó értekezleten felülvizsgálja.

**VI.**   Az eredmények közzététele a kódok alapján történik.

**VII.  Felvételi vizsgára jelentkezés**: az írásbeli és a szóbeli felvételi vizsgára az általános iskola által biztosított jelentkezési lapokon történik a tanév rendjének szabályozása szerint.

**A felvételi vizsga helye**: Nyíregyházi Zrínyi Ilona Gimnázium

                                      4400 Nyíregyháza, Széchenyi út 29-37.

**Az írásbeli és a szóbeli idejéről külön értesítést nem küldünk.**

**VIII.** Az azonos teljesítményt elérő tanulók közül a rangsor elkészítésénél előnyben részesítjük a halmozottan hátrányos helyzetű tanulót, ezt követően azt a   jelentkezőt, akinek a lakóhelye Nyíregyháza város területén található.

Mindezek után sajátos helyzetként, az azonos pontszám esetén figyelembe vesszük, ha a nagyobbik testvér is a gimnázium tanulója.

**IX.** Az adott tanév indítandó osztályait a pedagógiai program alapján a fenntartóval való egyeztetés során alakítjuk ki.